BEGRUNDELSE

1. BAGGRUNDEN FOR FORSLAGET

Dette forslag om ændring af Europa-Parlamentets og Rådets direktiv 2006/126/EF (kørekortdirektivet) følger af forslaget til Europa-Parlamentets og Rådets forordning om ændring af Rådets forordning (EØF) nr. 3821/85 af 20. december 1985 om kontrolapparatet inden for vejtransport (forordningen om fartskrivere) og om ændring af Europa-Parlamentets og Rådets forordning (EF) nr. 561/2006, som Kommissionen vedtog den 19. juli 2011[1]. De to forslag udgør en lovgivningspakke, der har til formål at håndhæve de sociale bestemmelser inden for vejtransport bedre og mindske svindel og administrative byrder, idet fartskrivernes tekniske aspekter udvikles, og effektiviteten øges.

2. RESULTATER AF HØRINGER AF INTERESSEREDE PARTER OG KONSEKVENSANALYSER

Under høringen af interessenterne og den konsekvensanalyse, der er gennemført for at ændre forordningen om fartskrivere, er det fastlagt, at ved at integrere førerkortet i kørekortet, mindskes risikoen for svindel, og på samme tid begrænses omkostningerne (der skal kun udstedes og betales for ét dokument i stedet for to) på længere sigt. Resultatet af høringen af interessenterne og konsekvensanalysen er allerede offentliggjort[2].

Kørekort og førerkort udstedes i kreditkortformat og indeholder meget enslydende oplysninger (oplysninger om føreren, billede, osv.) Kørekortdirektivet fastsætter allerede muligheden for at indføre en mikrochip i det standardiserede kørekortformat. Derudover har begge kort en begrænset gyldighedsperiode på fem år, da det er fastlagt i kørekortdirektivet, at kørekort til lastbil og bus fra den 19. januar 2013 er gyldige i fem år.

Integrering af de to kort ændrer dermed ikke gyldighedsperioden på de nuværende fartskriverkort og heller ikke holdbarheden (eftersom de håndteres dagligt i modsætning til kørekort). Hvis kortene integreres, vil det ved vejkontrol være lettere at afsløre førere, der ikke bruger deres eget kort, eller som bruger to kort. Derudover vil førerne være mindre tilbøjelige til lade andre førere bruge deres kørekort til at omgå fartskriversystemet.

Konsekvensanalysen konkluderede, at hvis førerkortet integreres i kørekortet, ville den administrative byrde falde med omkring 100 mio. EUR om året.

3. FORSLAGETS RETLIGE ASPEKTER

Artikel 27 i forslaget om ændring af Rådets forordning (EØF) nr. 3821/85 fastsætter, at førerkort udstedes i overensstemmelse med bestemmelserne i forordningen om fartskrivere indtil den 18. januar 2018. Det fastsættes endvidere, at førerkort med virkning fra den 19. januar 2018 skal integreres i kørekort og udstedes, fornys, ombyttes og erstattes efter bestemmelserne i direktiv 2006/126/EF.

Den gradvise erstatning af førerkort med kørekort kræver en ændring af kørekortdirektivet med henblik på juridisk at organisere sameksistensen af de to funktioner, der integreres i ét dokument, således at kørekortet får førerkortets funktioner.

Førerkort er for nuværende underlagt typegodkendelsesprocedurer i tillæg til de procedurer, der gælder for kørekort. Fra den 19. januar 2018 skal typegodkendelse af kørekort til erhvervschauffører og derfor også fartskriverførerkortets funktioner opfylde de gældende krav om mikrochips, som fastsat i overensstemmelse med det nuværende direktiv, og alle yderligere krav omhandlet i Rådets forordning (EØF) nr. 3821/85, såsom interoperabilitetsafprøvning og test af logikfunktioner. Når der gennemføres foranstaltninger i forbindelse med typegodkendelse, bør det tilstræbes at undgå overlapning af afprøvninger.

Forslaget får ingen konsekvenser for privatpersoners kørekort og vedrører kun erhvervschauffører, der er underlagt bestemmelser om køretid og hviletid samt brugen af fartskrivere. Fra den 19. januar 2018 udstedes nye kørekort og førerkort som ét enkelt dokument.

4. VIRKNINGER FOR BUDGETTET

Forslaget vil ikke indebære yderligere omkostninger, der skal indregnes i EU's budget.

2011/0327 (COD)

Forslag til

EUROPA-PARLAMENTETS OG RÅDETS DIREKTIV

om ændring af Europa-Parlamentets og Rådets direktiv 2006/126/EF, for så vidt angår kørekort med et førerkorts funktioner

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 91,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg[3],

under henvisning til udtalelse fra Regionsudvalget[4],

under henvisning til den almindelige lovgivningsprocedure og

ud fra følgende betragtninger:

1. Erfaringen har vist, at der finder mindre svindel og misbrug sted af kørekort end af førerkort, der anvendes i kontrolapparater i køretøjer, som benyttes til person- eller godsbefordring i overensstemmelse med Rådets forordning (EØF) nr. 3821/85 om kontrolapparatet inden for vejtransport[5]. Kontrolapparatet vil derfor være mere pålideligt, hvis førerkortet integreres i kørekortet. En sådan integrering vil også mindske den administrative byrde for førere, som ikke længere skal ansøge om og medbringe to forskellige dokumenter.

2. Kørekort og førerkort har næsten samme udformning og datafelter. Den eneste virkelige forskel er, at førerkort skal indeholde en mikrochip, hvorimod dette er valgfrit for kørekort. De to dokumenter kan derfor teknisk set let integreres.

3. Rettigheder og forpligtelser, der følger af den administrative tilladelse til at indehave kørekort og førerkort skulle ikke blive påvirket af integreringen.

4. Førerkort er for nuværende underlagt typegodkendelsesprocedurer, der supplerer de procedurer, der gælder for kørekort. Fra den 19. januar 2018 skal typegodkendelsen af den mikrochip, som indføres i kørekort til erhvervschauffører og rummer funktionerne i et førerkort, ikke alene opfylde kravene i Kommissionens forordning XXXX/XXXX om gennemførelse af direktiv 2006/126/EF, hvad angår kørekort med et lagermedium, men også alle relevante krav i forordning (EØF) nr. 3821/85.

5. Europa-Parlamentets og Rådets direktiv 2006/126/EF af 20. december 2006 om kørekort[6] bør derfor ændres i overensstemmelse hermed —

VEDTAGET DETTE DIREKTIV:

Artikel 1

I direktiv 2006/126/EF foretages følgende ændringer:

1) I artikel 1 tilføjes følgende som stk. 5:

"5. Fra den 19. januar 2018 indføres en mikrochip i alle kørekort udstedt i overensstemmelse med artikel 7a.

Mikrochippen skal opfylde kravene i denne artikels stk. 2 og 3, herunder især foranstaltninger vedtaget i henhold til stk. 2. Den skal også indeholde alle data om kortidentifikation omhandlet i afsnit IV, punkt 5.2 i bilag IB til forordning (EØF) nr. 3821/85.

Et kørekort udstedt i overensstemmelse med artikel 7a skal, for så vidt angår typegodkendelse, opfylde kravene i [kapitel III] i bilag IB til forordning (EØF) nr. 3821/85. Oplysningerne om typegodkendelse lagres på mikrochippen i førerkortdelen."

2) Følgende indsættes som artikel 7a, 7b og 7c:

"Artikel 7a

Kørekort med integreret førerkort

1. Fra den 19. januar 2018 skal medlemsstaterne, når de udsteder, erstatter, fornyer eller ombytter et kørekort for en fører, der udfører gods- eller personbefordring ad vej, jf. Europa-Parlamentets og Rådets forordning (EF) nr. 561/2006[7], udstede et kørekort, der indeholder de nødvendige funktioner, således at kørekortet også kan anvendes som førerkort i henhold til forordning (EØF) nr. 3821/85.

2. Et kørekort med et førerkorts funktioner skal udstedes senest en måned efter, at den kompetente myndighed har modtaget anmodningen.

3. Når en medlemsstat udsteder et kørekort med et førerkorts funktioner, skal den harmoniserede EU-kode i bilag I anføres på kørekortet.

4. En fører må ikke både være i besiddelse af et førerkort udstedt i henhold til forordning (EØF) nr. 3821/85 og et kørekort med et førerkorts funktioner. Når der udstedes et kørekort med et førerkorts funktioner, skal føreren aflevere både sit gamle kørekort og førerkortet til den udstedende myndighed.

5. Hvis en medlemsstat inddrager eller suspenderer et gyldigt kørerkort med et førerkorts funktioner, som er udstedt af en anden medlemsstat, skal den tilbagesende det til myndighederne i den medlemsstat, der udstedte kortet, og meddele grunden til denne tilbagesendelse."

"Artikel 7b

Fornyelse af kørekort med integreret førerkort

6. Når førerne ønsker at forny deres kørekort med et førerkorts funktioner, indsender de anmodning herom til de kompetente myndigheder i den medlemsstat, hvor de har deres sædvanlige bopæl, senest femten arbejdsdage, inden kortet udløber.

7. Hvis der indgives anmodning om fornyelse af et kørekort med et førerkorts funktioner, der er ved at udløbe, udsteder den kompetente myndighed et nyt kort inden udløbsdatoen, såfremt anmodningen herom er indsendt inden for den i stk. 1 fastsatte frist."

"Artikel 7c

Stjålne, bortkomne eller beskadigede kørekort med integreret førerkort

8. Medlemsstaterne fører register over udstedte, stjålne, bortkomne og beskadigede kørekort med et førerkorts funktioner i en periode svarende til mindst deres gyldighed.

9. Tyveri af kørekort med et førerkorts funktioner skal behørigt anmeldes til de kompetente myndigheder i den medlemsstat, hvor tyveriet fandt sted.

10. Bortkomst af et kørekort med et førerkorts funktioner skal anmeldes behørigt til de kompetente myndigheder i den udstedende medlemsstat samt til de kompetente myndigheder i den medlemsstat, hvor føreren har sin sædvanlige bopæl, medmindre det er den samme myndighed.

11. Hvis kørekortet med et førerkorts funktioner beskadiges, bliver uanvendeligt, bortkommer eller stjæles, skal førerne inden for en frist på syv kalenderdage anmode de kompetente myndigheder i den medlemsstat, hvor de har deres sædvanlige bopæl, om et nyt kort. Disse myndigheder skal udstede et erstatningskort senest fem arbejdsdage efter at have modtaget en udførligt begrundet anmodning herom."

3) I punkt 3 i bilag I indsættes følgende EU-kode efter kode 96:

"97. Kørekort med et førerkorts funktioner indtil … [fx 97(01.01.18)]".

Artikel 2

1. Medlemsstaterne vedtager og offentliggør senest [2 år efter ikrafttrædelsen] de love og administrative bestemmelser, der er nødvendige for at efterkomme dette direktiv. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.

De anvender disse bestemmelser fra den 19. januar 2018.

Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på tyvendedagen efter offentliggørelsen i Den Europæiske Unions Tidende .

Artikel 4

Dette direktiv er rettet til medlemsstaterne.

Udfærdiget i

På Europa-Parlamentets vegne På Rådets vegne

Formand Formand

[1] KOM(2011) 451 endelig.

[2] Konsekvensanalyse – SEK(2011) 948.

[3] EUT C af …, s. .

[4] EUT C af …, s. .

[5] EFT L 370 af 31.12.1985, s. 8.

[6] EUT L 403 af 30.12.2006, s. 18.

[7] EUT L 102 af 11.4.2006, s. 1.